RESOLUCIÓN do 18 de febreiro de 2022 pola que se ordena a publicación do Acordo do Consello da Xunta de Galicia do 17 de febreiro de 2022 polo que se aproba a modificación da relación de postos de traballo referente ao proceso de funcionarización de postos de traballo de persoal laboral da Xunta de Galicia correspondente á administración especial da Administración xeral da Comunidade Autónoma de Galicia e as clasificacións na escala de facultativos (especialidades de medicina, psicoloxía, pedagoxía), escala técnica de facultativos (especialidades de enfermaría, educadores, fisioterapia, traballo social, terapeuta ocupacional), escala de axentes técnicos facultativos (especialidade de educación infantil) e escala de auxiliares de clínica; así como a modificación da relación de postos de traballo da Administración xeral da Comunidade Autónoma de Galicia referente ao proceso de funcionarización, aprobada polo Acordo do 24 de xuño de 2021.
Consellería de Facenda e Administración Pública — III. Outras disposicións — 22/02/2022

A disposición transitoria primeira da Lei 2/2015, do 29 de abril, do emprego público de Galicia, regula que o persoal laboral fixo das administracións públicas incluídas no ámbito da súa aplicación que, no momento da entrada en vigor da Lei 7/2007, do 12 de abril, do Estatuto básico do empregado público, estea a realizar funcións ou desempeñe postos de traballo de persoal funcionario, ou pase a realizar as devanditas funcións ou a desempeñar os devanditos postos en virtude de probas de selección ou promoción interna convocadas antes da data sinalada, poderá seguir a realizalas ou desempeñalas.
Así mesmo, esta disposición, no seu punto segundo, recolle que o Consello da Xunta de Galicia establecerá, a través das relacións de postos de traballo (RPT), a valoración, clasificación e determinación dos postos de traballo afectados por esta norma na Administración xeral da Comunidade Autónoma de Galicia e nas entidades públicas instrumentais do sector público autonómico.
Para dar cumprimento ao establecido na Lei 2/2015, do 29 de abril, do emprego público de Galicia, e na disposición transitoria segunda do Real decreto lexislativo 5/2015, do 30 de outubro, polo que se aproba o texto refundido da Lei do Estatuto básico do empregado público, esta administración incorporou as prazas obxecto de funcionarización no anexo V do Decreto 160/2018, do 13 de decembro, polo que se aproba a oferta de emprego público correspondente a prazas de persoal funcionario e laboral de administración especial da Administración xeral da Comunidade Autónoma de Galicia para o ano 2018 (DOG nº 239, do 17 de decembro), e do Decreto 33/2019, do 28 de marzo, polo que se aproba a oferta de emprego público correspondente a prazas de persoal funcionario e laboral da Administración xeral da Comunidade Autónoma de Galicia para o ano 2019 (DOG nº 67, do 5 de abril).
O Decreto 165/2019, do 26 de decembro, establece o procedemento para a adquisición da condición de persoal funcionario de carreira polo persoal laboral fixo do V Convenio colectivo único do persoal laboral da Xunta de Galicia.
En desenvolvemento deste procedemento, a Dirección Xeral da Función Pública elaborou a presente modificación de relación de postos de traballo de administración especial da Administración xeral da Comunidade Autónoma de Galicia e determinou previamente aqueles postos de persoal laboral da Xunta de Galicia afectados polo proceso de funcionarización.
Esta modificación de postos de traballo debe estar aprobada con anterioridade á toma de posesión do persoal que adquira a condición de funcionario de carreira, xa que serán estes postos de traballo os que figurarán na Orde da Consellería de Facenda e Administración Pública pola que se regule o procedemento para o nomeamento como persoal funcionario de carreira do persoal laboral fixo de determinadas categorías profesionais que superou os procesos de funcionarización, convocados polas resolucións da Dirección Xeral da Función Pública do 7 de febreiro de 2020.
Cómpre sinalar que nesta relación de postos de traballo, ademais de recoller aqueles postos do persoal laboral fixo que superou os procesos de funcionarización correspondentes, figuran tamén outros postos de persoal laboral obxecto de funcionarización, e indícase que:
Os postos de traballo do persoal laboral fixo que non superou o proceso manteñen a ocupación como persoal laboral fixo.
O persoal laboral temporal e indefinido non fixo continuará desempeñando as súas funcións nos postos que viñan ocupando, nas mesmas condicións e situación, ata que se leve a cabo o establecido na disposición transitoria primeira bis da Lei 2/2015, do 29 de abril, do emprego público de Galicia, logo do remate dos procesos de funcionarización que se convoquen ao abeiro das ofertas de emprego dos anos 2018, 2019, 2020 e 2021.
Para a determinación dos postos que son susceptibles de seren clasificados como de persoal funcionario tívose en conta o artigo 6 do Decreto 165/2019, do 26 de decembro, modificado o seu anexo pola Orde da Consellería de Facenda e Administración Pública do 10 de marzo de 2021 (DOG nº 61, do 31 de marzo), que establece o seguinte:
«Clasificaranse como de persoal funcionario os postos de traballo definidos actualmente nas respectivas RPT como de adscrición de persoal laboral dalgunha das categorías recollidas no anexo desta norma.
A clasificación como de persoal funcionario realizarase no corpo, escala ou especialidade previsto como equivalente no mencionado anexo».
Así mesmo, tívose en conta o disposto na Orde da Consellería de Facenda e Administración Pública do 10 de marzo de 2021 pola que se modifica o anexo do Decreto 165/2019, do 26 de decembro, que establece a equivalencia entre as correspondentes categorías profesionais do persoal laboral e as correspondentes escalas do persoal funcionario.
A toma de posesión como persoal funcionario de carreira, que implicará o cambio do seu vínculo xurídico coa Administración, figura prevista para o 1 de marzo de 2022, por iso e co fin de que se cumpran os trámites oportunos, canto á expedición das dilixencias de cesamento correspondentes, esta RPT entrará en vigor o día da súa publicación.
En consecuencia, unha vez consultadas as organizacións sindicais presentes na Mesa de Negociación da Comunidade Autónoma e a Comisión de Persoal, o Consello da Xunta de Galicia, na súa reunión do 17 de febreiro de 2022, adoptou o seguinte
Primeiro. Aprobar a modificación da relación de postos de traballo de administración especial da Administración xeral da Comunidade Autónoma de Galicia referente ao proceso de funcionarización de postos de traballo de persoal laboral da Xunta de Galicia e o acordo da súa clasificación na escala de facultativos, escala técnica de facultativos, escala de axentes técnicos facultativos e escala de auxiliares de clínica; así como a modificación da relación de postos de traballo da Administración xeral da Comunidade Autónoma de Galicia referente ao proceso de funcionarización, aprobada por Acordo do Consello da Xunta de Galicia do 24 de xuño de 2021, nos termos que se sinala nos anexos a este acordo.
Segundo. Clasificar de libre designación os postos que a seguir se relacionan en aplicación do criterio de excepcionalidade que á marxe se indica, de conformidade co previsto na Lei 2/2015, do 29 de abril, do emprego público de Galicia, e co disposto na Resolución do 25 de febreiro de 2016, da Dirección Xeral da Función Pública, pola que se ditan instrucións para a tramitación de relacións de postos de traballo e a determinación dos criterios de excepcionalidade e funcións que definen as características que motivan a especial responsabilidade ou cualificación profesional dos postos de traballo de libre designación, de nivel 28 ou inferior, da Administración da Comunidade Autónoma de Galicia:
Terceiro. Ordenar a súa publicación no
Diario Oficial de Galicia
para os efectos da entrada en vigor o día da súa publicación.
Visto o acordo adoptado polo Consello da Xunta de Galicia na súa reunión do 17 de febreiro de 2022, relativo á aprobación da modificación da relación de postos de traballo da Administración xeral da Comunidade Autónoma de Galicia referente ao proceso de funcionarización de postos de traballo de persoal laboral da Xunta de Galicia, coa finalidade de cumprir tal acordo, dispoño que se publique no
Diario Oficial de Galicia
como anexo a esta resolución.
Santiago de Compostela, 18 de febreiro de 2022
A disposición transitoria primeira da Lei 2/2015, do 29 de abril, do emprego público de Galicia, establece, en concordancia co contido na disposición transitoria segunda do Real decreto lexislativo 5/2015, do 30 de outubro, polo que se aproba o texto refundido da Lei do Estatuto básico do empregado público, a posibilidade de proceder á funcionarización do persoal laboral fixo nos corpos e escalas de persoal funcionario da Comunidade Autónoma de Galicia. Ao dito persoal garántenselle as retribucións brutas que estaba a percibir como laboral fixo se estas son superiores ás que lle correspondan como funcionario.
En desenvolvemento do anterior publicouse o Decreto 165/2019, do 26 de decembro, que establece o procedemento para a adquisición da condición de persoal funcionario de carreira polo persoal laboral fixo do Convenio colectivo único do persoal laboral da Xunta de Galicia. Referente ás cuestións retributivas establece, no seu artigo 9, que o persoal laboral fixo que supere o proceso de funcionarización, a partir da toma de posesión como funcionario de carreira, pasará a devindicar todas as súas retribucións conforme o sistema, conceptos e contías establecidos con carácter xeral para o persoal funcionario de carreira da Comunidade Autónoma. E en concordancia co establecido no parágrafo primeiro, garantiránselle as retribucións brutas anuais fixas na súa contía e periódicas na súa devindicación, que estaba a percibir como laboral fixo, se estas fosen superiores ás que lle correspondan como persoal funcionario de carreira.
A Dirección Xeral da Función Pública elaborou unha modificación da relación de postos de traballo de administración especial da Administración xeral da Comunidade Autónoma de Galicia co obxecto de adaptar os postos de traballo definidos actualmente nas respectivas RPT como de adscrición de persoal laboral á condición de persoal funcionario dentro dalgunha das categorías recollidas no anexo do Decreto 165/2019.
Ao abeiro do proceso de funcionarización publicáronse as resolucións do 7 de febreiro de 2020 (DOG nº 32, do 17 de febreiro) polas que se convocaban os procesos de funcionarización correspondentes a distintas categorías de persoal laboral dos grupos I, II, III, IV e V, para a súa funcionarización en diversos corpos e escalas de persoal funcionario correspondentes aos subgrupos A1, A2, C1 e C2. Os postos correspondentes a estas categorías funcionarizadas son os que figurarán na RPT a que se fai referencia no parágrafo anterior.
Trátase dunha modificación da relación de postos derivada dun proceso de funcionarización en que, por primeira vez, se establece unha clasificación dos postos de traballo correspondentes ás escalas e especialidades dos corpos de administración especial da Administración xeral da Comunidade Autónoma de Galicia recollidas na disposición adicional novena Lei 2/2015, do 29 de abril, do emprego público de Galicia, e da Lei 18/2021, do 27 de decembro, de medidas fiscais e administrativas (DOG nº 251, do 31 de decembro).
Por conseguinte, apróbase a seguinte clasificación de postos de traballo dos corpos de administración especial da Administración xeral da Comunidade Autónoma de Galicia, escala de facultativos (especialidades de medicina, psicoloxía, pedagoxía), escala técnica de facultativos (especialidades de enfermaría, educadores, fisioterapia, logopedia, traballo social, terapeuta ocupacional), escala de axentes técnicos facultativos (especialidade de educación infantil) e escala de auxiliares de clínica; consultadas as organizacións sindicais presentes na Mesa de Negociación da Comunidade Autónoma e a Comisión de Persoal. Quedan outras escalas e/ou especialidades pendentes de resolución de procesos de funcionarización e, por conseguinte, de establecer a correspondente clasificación de postos.
Primeiro. Clasificación de postos de traballo de administración especial da Administración xeral da Comunidade Autónoma de Galicia.
A clasificación dos niveis de complemento de destino e os específicos son os seguintes:
Especial consideración debe ter na clasificación de postos de traballo de administración especial da Administración xeral da Comunidade Autónoma de Galicia dadas as súas características especiais:
a) Escala de técnicos facultativos especialidades de traballo social, terapia ocupacional e fisioterapia con destino en residencias, oficinas valoración dependencia e xefaturas territoriais da Consellería de Política Social, centros de educación especial da Consellería de Cultura, Educación e Universidade e Centro de Recuperación Integral para Mulleres Vítimas de Violencia de Xénero (CRI).
Aos postos da escala de técnicos facultativos especialidades de traballo social, terapia ocupacional e fisioterapia destinados en residencias, oficinas de valoración da dependencia, en xefaturas territoriais da Consellería de Política Social, centros de educación especial da Consellería de Cultura, Educación e Universidade e no Centro de Recuperación Integral para Mulleres Vítimas de Violencia de Xénero (CRI) establécese o nivel 20 do complemento de destino e específico, máis un incremento do complemento específico de 28 euros anuais.
b) Escala de técnicos facultativos especialidades de enfermaría con destino en residencias para persoas con dependencia severa/gran dependencia e mixtas (dependencia severa/gran dependencia e autonomía ou dependencia leve/moderada).
Aos postos da escala de técnicos facultativos especialidades de enfermaría destinados en residencias para persoas con dependencia severa/gran dependencia e mixtas (dependencia severa/gran dependencia e autonomía ou dependencia leve/moderada) establécese un nivel 20 de complemento de destino e 22 de específico, máis un incremento do complemento específico de 28 euros anuais.
c) Escala de auxiliares de clínica con destino en residencias con dependencia severa/gran dependencia e mixtas (dependencia severa/gran dependencia e autonomía ou dependencia leve/moderada) e de centros de atención a persoas con discapacidade.
Aos postos da escala de auxiliares de clínica destinados en residencias para persoas con dependencia severa/gran dependencia e mixtas (dependencia severa/gran dependencia e autonomía ou dependencia leve/moderada) e nos centros de atención a persoas con discapacidade, establécese un nivel 15 do complemento de destino e un nivel 19 do complemento específico, máis un incremento do complemento específico de 28 euros anuais.
Segundo. A denominación das escalas afectadas por esta segunda RPT derivada dos procesos de funcionarización, así como a titulación requirida para o seu desempeño, serán actualizadas mediante a correspondente modificación da normativa en materia de función pública.
Terceiro. En tanto non se acorde coas organizacións sindicais outro réxime de aboamento, o persoal funcionarizado afectado por esta modificación da RPT, así como pola modificación da relación de postos de traballo da Administración xeral da Comunidade Autónoma de Galicia referente ao proceso de funcionarización, aprobada polo Acordo do Consello da Xunta de Galicia do 24 de xuño de 2021, que teña quendas nocturnas, seguiraas percibindo, na cantidade que lle correspondería segundo as estaba a percibir como persoal laboral do Convenio colectivo único do persoal laboral da Xunta de Galicia, tendo en conta para o seu cálculo as retribucións que percibiría como persoal laboral e non as que vai ter como persoal funcionario. Esta cantidade no réxime funcionarial terá a consideración de produtividade.
Cuarto. Constituirase unha comisión de seguimento presidida polo director xeral da Función Pública e constituída por un membro vogal de cada organización sindical asinante e iguais membros por parte da Dirección Xeral da Función Pública que ademais do establecido no punto anterior será a encargada da vixilancia, interpretación e seguimento do establecido neste acordo.
Esta comisión será consultada sobre os complementos de funcionarización que se establezan aos laborais fixos con posto nesta RPT que se funcionaricen con posterioridade á súa entrada en vigor.